ఈపీఎఫ్‌ఓలో కొలువుల జాతర
- 9న నిర్ణయం తీసుకోనున్న సీబీటీ
న్యూఢిల్లీ: 'ఎంప్లాయిస్‌ ప్రావిడెంట్‌ ఫండ్‌' (ఈపీఎఫ్‌ఓ) సంస్థ పునర్‌నిర్మాణ ప్రక్రయ క్రమంగా ముందుకు సాగుతోంది. ఇప్పటికే టెక్నాలజీ పరంగా తమ సామర్థాన్ని పెంచుకున్న మెరుగైన సేవలను అందిస్తున్న సంస్థ ఇప్పుడు మానవ వనరుల కొరతను కూడా తీర్చుకొని ముందుకు సాగాలని నిర్ణయించింది. ఇందులో భాగంగా సంస్థలో కాళీగా ఉన్న వేలాది కొలువులను భర్తీ యోచిస్తోంది. సంస్థ పునర్‌నిర్మాణ ప్రక్రియలో భాగంగా ఈ ఉద్యోగ ఖాళీల భర్తీని చేపట్టనున్నారు. ఈ నెల 9న సమావేశం కానున్న 'ఈపీఎఫ్‌ఓ సెంట్రల్‌ బోర్డ్‌ ఆఫ్‌ ట్రస్ట్సీ' (సీబీటీ) పునర్‌నిర్మాణ ప్రణాళికలో భాగంగా ఉద్యోగులకు ప్రమోషన్లు, అన్ని క్యాడర్లలో కొత్త కొలువులను సృష్టించడం వంటి అంశాలపై చర్చించి ఒక నిర్ణయం తీసుకోనుంది. దేశ వ్యాప్తంగా ఉన్న 123 ఈపీఎఫ్‌ఓ కార్యలయాల్లో ప్రస్తుతం 24 వేల మంది ఉద్యోగులు ఉన్నారు. దాదాపు 6000 ఉద్యోగాలు దేశ వ్యాప్తంగా భర్తీ చేయాల్సి ఉందని కార్మిక శాఖ అధికారి ఒకరు తెలియజేశారు. సీబీటీ నిర్ణయం అనంతరం ఈ ఉద్యోగాల సంఖ్య మరింతగా పెరిగే అవకాశం ఉన్నట్లు ఆయన తెలిపారు. అయిదు కోట్ల మంది ఖాతాదారులు, 50 లక్షల మంది పెన్షనర్లకు సేవలందించాలని సంస్థ గతంలో నిర్ణయించుకున్న లక్ష్యాన్ని చేరేందుకు గాను ఈ కొత్త కొలువులు ఎంతగానో దోహదం చేస్తాయని అన్నారు. పునర్‌నిర్మాణం కోసం ఏర్పాటు చేసిన కమిటీ కూడా కొత్త ఉద్యోగాల గురించి ఇదే అభిప్రాయాన్ని వెల్లడించినట్లు ఆ అధికారి వెల్లడించారు. అధికారులకు పని వత్తిడి పెరిగిన నేపథ్యంలో ఉద్యోగ భర్తీ, కొత్త పోస్టులను సృష్టించడాల్ని వెంటనే చేపట్టాలని కమిటీ వెల్లడించిందని తెలిపారు.
మీ స్నేహితులకు రికమెండ్ చెయ్యండి